Na temelju članka 8. stavka 1. Pravilnika o financiranju udruga iz proračuna Grada Zagreba (Službeni glasnik Grada Zagreba 12/15, 24/15 i 2/16) gradonačelnik Grada Zagreba objavljuje

**Javni natječaj za financiranje programa i projekata udruga iz područja održive energetske politike te suzbijanja posljedica klimatskih promjena i prilagodbe tim promjenama iz Proračuna Grada Zagreba za 2016.**

**1. PREDMET NATJEČAJA**

Grad Zagreb poziva udruge koje su programski usmjerene na rad u području održive energetske politike te suzbijanja posljedica klimatskih promjena i prilagodbe tim promjenama da se prijave za financijsku podršku u provođenju programa ili projekata iz toga područja.

Udruge sukladno ovom natječaju mogu prijaviti program ili projekt za sljedeće prioritete financiranja:

1. održivo gospodarenje energijom, povećanje udjela obnovljivih izvora energije, smanjenje emisije stakleničkih plinova i svjetlosnog onečišćenje;
2. smanjenje emisije CO2 u svim sektorima provedbom mjera energetske učinkovitosti, korištenjem obnovljivih izvora energije i ekološko prihvatljivih goriva, racionalnim upravljanjem potrošnjom, kontinuiranom edukacijom i drugim mjerama;
3. diversifikacija energetske opskrbe;
4. smanjenje energetske potrošnje u sektorima zgradarstva i prometa.

**2. VRSTA I VISINA FINANCIJSKE POTPORE**

Ukupno planirana vrijednost Natječaja je 100.000,00kuna.

Najmanji iznos financijskih sredstava koji se može prijaviti i ugovoriti po pojedinom projektu je 10.000,00 kuna, a najveći iznos po pojedinom projektu je 15.000,00 kuna.

**3.**  **TKO SE MOŽE PRIJAVITI NA NATJEČAJ**

* 1. Na Natječaj se mogu prijaviti udruge i druge organizacije civilnog društva, kada su one, u skladu s uvjetima natječaja prihvatljivi prijavitelji.
  2. Natječaj se ne odnosi na:

- financiranje programa i projekata ustanova, udruga i zaklada čiji je osnivač ili suosnivač Grad Zagreb, druga jedinica lokalne i područne (regionalne) samouprave ili Republika Hrvatska,

- financiranje proizvodnje i objave programskih sadržaja u elektroničkim publikacijama koje provode udruge i druge organizacija civilnog društva koje su upisane u Upisnik pružatelja elektroničkih publikacija koje vodi Vijeće za elektroničke medije,

- financiranje programa i projekata javnih potreba koje provode udruge i koji su u pojedinim područjima propisani posebnim zakonima,

- na programe i projekte u kojima Grad Zagreb sudjeluje kao partner ili suorganizator,

- dodjelu nefinancijske podrške u pravima, pokretninama i nekretninama namijenjene udrugama,

- sufinanciranje obveznog doprinosa korisnika financiranja za provedbu programa i projekata ugovorenih iz fondova Europske unije i inozemnih javnih izvora,

- odobravanje financijske potpore udrugama iz razdjela Stručne službe Gradske skupštine Grada Zagreba.

Iz proračuna Grada Zagreba neće se financirati aktivnosti udruga koje se sukladno posebnom zakonu i drugim pozitivnim propisima smatraju gospodarskom djelatnošću udruga.

**4. UVJETI ZA PRIJAVU NA NATJEČAJ**

Uvjeti ovog natječaja su:

1. udruga mora biti upisana u Registar udruga Republike Hrvatske ili u drugi odgovarajući registar i imati registrirano sjedište u Gradu Zagrebu najmanje jednu godinu prije dana objave natječaja;

2. udruga mora biti upisana u Registar neprofitnih organizacija;

3. da su osoba/e ovlaštene za zastupanje udruge u mandatu;

4. korisnici programa i projekta moraju biti građani Grada Zagreba;

5. udruga mora uredno ispunjavati obveze iz svih prethodno sklopljenih ugovora i

zaključaka o financiranju iz proračuna Grada Zagreba u godini koja prethodi

raspisivanju natječaja;

6. udruga ne smije na natječaj prijaviti više od tri programa i projekta;

7. udruga mora uredno plaćati doprinose i poreze te druga davanja prema državnom proračunu i proračunu Grada Zagreba;

8. udruga mora imati organizacijske kapacitete i ljudske resurse za provedbu programa i projekata, obavljanje javne ovlasti i pružanje socijalnih usluga i biti solventna;

9. mora voditi transparentno financijsko poslovanje;

10. da se protiv udruge odnosno osobe ovlaštene za zastupanje udruge i voditelja programa ne vodi kazneni postupak i da nije pravomoćno osuđen za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba);

11. da za program/projekt nisu u cijelosti već odobrena sredstva iz proračuna Europske unije, državnog proračuna ili proračuna Grada Zagreba;

12. projekt se mora provoditi na području Grada Zagreba;

13. prijava na natječaj mora sadržavati sve podatke, dokumentaciju i popunjene obrasce određene natječajem i ovim pravilnikom.

Dokaze o ispunjavanju uvjeta iz točaka 1. do 3. i 9. pribavlja gradsko upravno tijelo koje provodi natječaj iz elektroničkih baza podataka.

**5. SADRŽAJ PRIJAVE I DOKUMENTACIJA KOJU PRIJAVITELJ MORA PRILOŽITI UZ PRIJAVU**

**5.1 Prijava na Natječaj mora sadržavati:**

1. ispunjene, potpisane i ovjerene obrasce A1- Prijava na Javni natječaj, A2-Proračun programa ili projekta, A3-Izjava o nepostojanju dvostrukog financiranja u 2016., A4-Izjava o partnerstvu i A5-Životopis voditelja programa ili projekta;
2. uvjerenje o nekažnjavanju osobe ovlaštene za zastupanje i voditelja programa/projekta, u izvorniku ili preslici, s tim da uvjerenje ne smije biti starije od šest mjeseci od dana objave natječaja;
3. potvrdu gradskog upravnog tijela o potrošnji proračunskih sredstava u prethodnoj proračunskoj godini, u izvorniku ili preslici;
4. popis zaposlenih osoba u udruzi, njihovo zvanje, naziv radnog mjesta i sažetak opisa poslova;
5. dokaz o solventnosti udruge (BON2, SOL2) u izvorniku ili preslici s tim da ne smije biti stariji od 30 dana od dana objave natječaja
6. potvrdu nadležne porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana objave natječaja;
7. potvrdu trgovačkog društva Gradsko stambeno-komunalno gospodarstvo d.o.o., o nepostojanju duga s osnove komunalne naknade, zakupa i najma ne stariju od 30 dana od dana objave natječaja u izvorniku ili preslici.

**5.2 Neobavezni dio prijave:**

* materijali o prezentaciji rada udruge - isječci iz novina, brošure, publikacije i slično na najviše pet stranica.

**5.3** Zaprimljeni prijedlozi programa/projekata sa svom pratećom dokumentacijom neće se vraćati.

**6. NAČIN PRIJAVE**

Prijava programa/projekta **mora sadržavati** **svu dokumentaciju** koja je navedena u točki 5.1. ovoga natječaja.

Udruge svoje programe/projekte moraju prijaviti na **propisanim obrascima,** ispunjenima na pisaćem stroju ili na računalu, prema na njima istaknutim uputama i sukladno Uputama za prijavitelje na javni natječaj koje su sastavni dio natječajne dokumentacije.

Udruga mora u obrascima odgovoriti na **sva pitanja i upisati sve tražene podatke.**

Obrasci za prijavu na natječaj i cjelokupna natječajna dokumentacija dostupni su na internetskoj stranici Grada Zagreba [www.zagreb.hr](http://www.zagreb.hr) .

Sva pitanja u vezi s Natječajem mogu se tijekom trajanja Natječaja poslati na e-mail: vibor.katic@zagreb.hr, najkasnije 5 dana prije isteka roka za predaju prijava na Natječaj. Postavljena pitanja s pripadajućim odgovorima nalazit će se, tijekom natječajnog roka, na web stranici Grada Zagreba www.zagreb.hr.

**7. ROK PODNOŠENJA PRIJAVE**

Rok za podnošenje prijava na Natječaj je 30 dana od dana objave Natječaja, zaključno 4. travnja 2016.

**8. MJESTO PODNOŠENJA PRIJAVE**

Prijavu na Natječaj treba dostaviti u zatvorenoj omotnici, s naznakom **„NE OTVARAJ – ZA JAVNI NATJEČAJ ZA UDRUGE IZ PODRUČJA ODRŽIVE ENERGETSKE POLITIKE TE SUZBIJANJA POSLJEDICA KLIMATSKIH PROMJENA I PRILAGODBE TIM PROMJENAMA“**  na adresu:

GRAD ZAGREB

GRADSKI URED ZA ENERGETIKU, ZAŠTITU OKOLIŠA I ODRŽIVI RAZVOJ

- za Povjerenstvo za provjeru ispunjavanja propisanih uvjeta natječaja

10 000 Zagreb

Dukljaninova 3

Prijave na Natječaj sa dokumentacijom treba dostaviti preporučeno poštom na navedenu adresu ili u pisarnicu gradskih upravnih tijela na adresi Dukljaninova 3.

|  |
| --- |
| **9. PROGRAM I PROJEKT KOJI SE NEĆE RAZMATRATI** |

**Neće biti razmatran program i projekt kada je prijava na Natječaj:**

* dostavljena nakon isteka roka za podnošenje prijava;
* za financiranje iz točke 3.2 ovoga natječaja;
* ne zadovoljava uvjete Natječaja iz točke 4. ovoga natječaja;
* prijavljena na način suprotan točki 6. ovoga natječaja.

**Popis udruga čije prijave ne ispunjavaju propisane uvjete natječaja** biti će objavljen na internetskoj stranici Grada Zagreba u roku osam dana od utvrđivanja popisa.

Udruge mogu u roku od osam dana od objavljivanja popisa podnijeti prigovor gradonačelniku.

**10. MJERILA ZA OCJENJIVANJE I NAČIN PROCJENE PROGRAMA/PROJEKATA**

**10.1 Opći kriteriji za odabir programa i projekata prijavljenih na Natječaj su:**

- procjena usklađenosti ciljeva program/projekta s ciljevima i prioritetnim područjima strateških dokumenata razvoja sektora u kojem se projekt provodi;

- kvaliteta i sadržajna inovativnost prijavljenog programa i projekta;

- kvaliteta dosadašnjeg rada, uspjesi i iskustvo u provođenju programa i projekta udruge;

- neposredna društvena korist za lokalnu zajednicu te doprinos razvoju civilnog društva;

- financijska, organizacijska i stručna sposobnost za provedbu programa i projekta;

- realan odnos troškova i očekivanih rezultata programa/projekta;

- procjena proračuna programa i projekta;

- održivost programa i projekta;

- referencije u provođenju programa i projekata financiranih iz fondova EU.

**10.2 Posebni kriteriji za odabir programa i projekata prijavljenih na Natječaj su**:

* unapređenje energetske učinkovitosti i ušteda energije;
* širenje svijesti o primjeni mjera energetske učinkovitosti korištenjem obnovljivih izvora energije i ekoloških goriva;
* širenje svijesti o potrebi suzbijanja klimatskih promjena i smanjenja emisije stakleničkih plinova;

Program i projekt procjenjuje Povjerenstvo za ocjenjivanje prijavljenih programa/projekata prema navedenim kriterijima i to bodovanjem pojedinog kriterija od 0 do najviše 50 bodova.

Ako dvije ili više udruga za prijavljeni program i projekt ostvare jednak broj bodova, prednost u ostvarivanju financijske potpore imaju udruge koje su prethodno uspješno realizirale programe i projekte Europske unije, odnosno koristile financijsku potporu iz proračuna Europske unije ili državnog proračuna iz područja održive energetske politike te suzbijanja posljedica klimatskih promjena i prilagodbe tim promjenama.

**11. NAČIN OBJAVE REZULTATA NATJEČAJA I PRAVO PRIGOVORA**

Prijedlog odluke o odobravanju/neodobravanju financijskih sredstava, za pojedino prioritetno područje objavljuje gradsko upravno tijelo nadležno za pojedino prioritetno područje, u roku osam dana od dana donošenja, na internetskoj stranici Grada Zagreba.

Na prijedlog odluke o odobravanju/neodobravanju financijskih sredstava udruge imaju pravo prigovora. Prigovor se može podnijeti samo zbog povrede postupka odobravanja financijskih sredstava utvrđenog ovim pravilnikom.

Konačnu odluku o odobravanju/neodobravanju financijskih sredstava donosi gradonačelnik. Konačan popis udruga kojima su odobrena financijska sredstva i popis udruga kojima nisu odobrena financijska sredstva objavljuje nadležno gradsko upravno tijelo na internetskoj stranici Grada Zagreba u roku osam dana od dana donošenja odluke o odobravanju/neodobravanju financijskih sredstava.

**12. POTPISIVANJE UGOVORA O FINANCIRANJU**

Sa udrugom kojoj je odobrena financijska potpora Grad Zagreb će potpisati ugovor o financiranju programa/projekta najkasnije 30 dana od dana donošenja odluke o financiranju.

Financijska sredstva će biti doznačena u roku i na način određen ugovorom o financiranju programa/projekta. Obrazac B1-Ugovor o financiranju programa/projekta sastavni je dio natječajne dokumentacije i dostupan je na internetskoj stranici Grada Zagreba [www.zagreb.hr](http://www.zagreb.hr)

**13. OBAVIJEST O OBJAVI NATJEČAJA**

Ovaj natječaj je objavljen 4. ožujka 2016. na internetskoj stranici Grada Zagreba [www.zagreb.hr](http://www.zagreb.hr) i na oglasnim pločama gradske uprave.

Natječajna dokumentacija sa Uputama za prijavitelje na javni natječaj dostupna je na internetskoj stranici Grada Zagreba [www.zagreb.hr](http://www.zagreb.hr) .